
U   I M E   R E P U B L I K E   H R V A T S K E

R J E Š E N J E
	
Trgovački sud u Rijeci, po sucu pojedincu Emi Brdovčak, u stečajnom predmetu povodom zahtjeva FINANCIJSKE AGENCIJE za provedbu skraćenog stečajnog postupka nad dužnikom TEHNOGIPS d.o.o. Matulji, Trtni 70, OIB: 95436524760, odlučujući o prijedlogu vjerovnika REPUBLIKE HRVATSKE koju zastupa Županijsko državno odvjetništvo u Rijeci i B2 KAPITAL d.o.o. Zagreb, Radnička cesta 41, OIB: 57509775367, za otvaranje stečajnog postupka, 30. listopada 2018.

r i j e š i o    j e

	Obustavlja se skraćeni stečajni postupak nad dužnikom TEHNOGIPS d.o.o. Matulji, Trtni 70, OIB: 95436524760.

Obrazloženje

Financijska agencija, Zagreb, Ulica grada Vukovara 70, OIB: 85821130368, Regionalni centar Rijeka, Podružnica Rijeka, F. Kurelca 8, Rijeka podnijela je ovome sudu zahtjev za provedbu skraćenog stečajnog postupka nad TEHNOGIPS d.o.o. Matulji, Trtni 70, OIB: 95436524760 (dalje: dužnik). 

U skladu s odredbama čl. 430. i 431. Stečajnog zakona („Narodne novine“ broj 71/15, dalje: SZ), oglasom objavljenim na mrežnoj stranici e-Oglasne ploče suda dana 14. kolovoza 2018. pozvane su osobe ovlaštene za zastupanje dužnika po zakonu u roku od 15 dana od dana objave oglasa podnijeti sudu popis imovine i obveza na propisanom obrascu i pozvani su vjerovnici dužnika u roku od 45 dana predložiti otvaranje stečajnog postupka i po pozivu suda predujmiti iznos potreban za namirenje troškova postupka. 

Dana 21. rujna 2018. Republika Hrvatska zastupana po Županijskom državnom odvjetništvu u Rijeci kao dužnikov vjerovnik podnijela je  prijedlog za otvaranje stečajnog postupka nad dužnikom. Prijedlogu je priložila dokumentaciju kojom je učinila vjerojatnim postojanje svoje novčane tražbine prema dužniku. Prijedlog za otvaranje stečajnog postupka nad dužnikom podnio je 25. rujna 2018. i B2 KAPITAL d.o.o. Zagreb, kao dužnikov vjerovnik. Prijedlogu je također priložio dokumentaciju kojom je učinio vjerojatnim postojanje svoje novčane tražbine prema dužniku.

Prema odredbi čl. 433. SZ-a ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431. SZ-a sud će obustaviti skraćeni stečajni postupak i odgovarajućom primjenom općih odredaba stečajnog postupka donijeti rješenje o pokretanju prethodnog postupka, odnosno otvaranje stečajnog postupka. 

S obzirom na to da su vjerovnici podnijeli prijedlog za otvaranje stečajnog postupka nad dužnikom u za to propisanom roku te uvažavajući okolnost da je vjerovnik B2 Kapital d.o.o. Zagreb po pozivu suda uplatio predujam za namirenje troškova stečajnog postupka u visini od 11.000,00 kn (pri čemu se napominje da Republika Hrvatska nije dužna uplatiti predujam za namirenje troškova stečajnog postupka sukladno odredbi čl. 114. st. 3. SZ-a), na temelju odredbe čl. 433. SZ-a skraćeni stečajni postupak je obustavljen jer nisu ispunjene pretpostavke za istodobno otvaranje i zaključenje stečajnog postupka nad dužnikom. 

Po pravomoćnosti ovoga rješenja odgovarajućom primjenom općih odredbi stečajnog postupka propisanih Stečajnim zakonom donijeti će se rješenje o pokretanju prethodnoga postupka. 

U Rijeci 30. listopada 2018. 

							                         	   Sutkinja
							                                 Ema Brdovčak

							




UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, u dva primjerka, u roku od osam dana od primitka rješenja putem mrežne stranice e-Oglasna ploča sudova.

